**Nomenament d’Antoni Gutiérrez Díaz com a Fill Predilecte de Premià de Mar**

L’acta (parcial) del Ple municipal, celebrat el 17 de gener de 2007, diu textualment:

*«Vista la proposta presentada per l'Alcaldia, dictaminada prèviament per la Comissió Informativa d'Afers Generals, del contingut següent:*

*"D’acord amb la iniciativa de nomenar Antoni Gutiérrez Díaz Fill Predilecte de Premià de Mar, aprovada per moció presentada pel grup municipal ICV-EA-EPM, en el Ple Municipal de 18 d’octubre de 2006,*

*Havent-se nomenat el Regidor Sr. Miquel Plubins Guardiola, Instructor de l’expedient per a aquest nomenament, per Decret d’Alcaldia de data 19-10-2006, un cop ordenades les pràctiques de totes les proves i actuacions que concretin els mèrits de la persona proposada, que són:*

*Antoni Gutiérrez Díaz va néixer el 19 de gener de 1929 a Premià de Mar (comarca del Maresme, Barcelona). El 1934 es trasllada amb la seva família a Barcelona. Va fer els primers estudis en una acadèmia, al barri de l’Eixampla, i va començar a treballar, combinant estudi i treball, en una botiga de queviures. Més endavant, obté una beca als Escolapis, on fa el batxillerat.*

*Comença la carrera de Medicina, que combina amb la feina amb un metge traumatòleg. Fa oposicions a intern de la càtedra de Pediatria i, en acabar, comença immediatament la seva activitat professional com a pediatra. Després va a Finlàndia, on fa l’especialitat de Neonatologia. Exerceix la pràctica privada i l’assistència en la Seguretat Social.*

*L’any 1959 ingressa al PSUC. Va actuar reunint sobretot persones de la professió i intel·lectuals en general.*

*Va ser detingut per primer cop el 1953. El desembre de 1962 és detingut de nou i sotmès a una consell de guerra, que el va condemnar a 8 anys, dels quals en va passar 3 al penal de Burgos. Va conviure amb Julián Grimau abans que aquest fos executat. En sortir de la presó, fou detingut, empresonat i multat reiteradament.*

*Va ser una de les personalitats principals de l’Assemblea de Catalunya i va contribuir decididament a la seva consolidació i influència com a plataforma unitària durant els darrers anys del franquisme.*

*Amb l’arribada de la democràcia, és elegit l’any 1977, en el IV Congrés del PSUC, secretari general. El 1981, en el V Congrés, va renunciar a aquest càrrec i el 1982, en el VI Congrés, és elegit de nou secretari general. Va ocupar aquest càrrec fins l’any 1986.*

*Fou conseller de la Generalitat provisional, presidida per Josep Tarradellas, i diputat al Parlament espanyol el 1977. Va renunciar al seu escó per dedicar-se a la política catalana. Fou diputat del Parlament de Catalunya des de 1980 fins al juny de 1987, en què és elegit diputat del Parlament Europeu.*

*Al Parlament Europeu ha estat president de la Comissió de Política Regional de 1992 a 1994.*

*Després de les eleccions del 12 de juny de 1994, és elegit vice-president del Parlament Europeu, i elegit de nou en aquest càrrec el 15 de gener de 1997.*

*Fins al 13 de juny de 1999, en què deixa de ser eurodiputat, a més de vice-president del Parlament Europeu ha estat membre de les comissions de Política Regional, Reglament, Institucional i Peticions.*

*Des de llavors fins les darreres eleccions europees del 13 de juny 2004 ha mantingut la relació d’ICV amb el grup dels Verds al Parlament Europeu i amb les institucions europees en general.*

*Participà en diverses emissores de ràdio i altres mitjans de comunicació, especialment fent pedagogia —com li agradava dir a ell— de la nostra condició de ciutadans europeus.*

*I vista la proposta elevada a aquesta Alcaldia, per l’instructor esmentat, en data 8 de gener de 2007, d’acord amb el Reglament especial per a la concessió d’honors i distincions, aprovat pel Ple Municipal en data 17-12-1992 i publicat al BOP núm. 11, de 13-1-1993, aquesta Alcaldia proposa al Ple Municipal l’adopció del següent acord:*

1. *NOMENAR el senyor ANTONI GUTIÉRREZ DÍAZ, Fill Predilecte de la vila de Premià de Mar.*
2. *COMUNICAR aquest acord a la família d’Antoni Gutiérrez Díaz, a la Generalitat de Catalunya, al Parlament de Catalunya, al Parlament Espanyol, al Parlament Europeu, a la Federació de Municipis de Catalunya, a l’Associació Catalana de Municipis i Comarques i a Iniciativa per Catalunya Verds, tot convidant-los a l’acte públic institucional que properament es durà a terme per homenatjar-lo."*

*Prèvia deliberació el Ple de l'Ajuntament ACORDÀ APROVAR la proposta precedent, en obtenir 15 vots a favor (8 dels membres presents de l'equip de Govern, 4 dels membres presents del grup municipal PSC i 3 del grup municipal ICV-EA-EPM) i 1 vot en contra (del membre present del grup municipal PP) dels 16 membres presents dels 21 que integren la Corporació.*

*En la deliberació prèvia es podria destacar que:*

*El portaveu del grup municipal ICV-EA-EPM, Sr. Caimel, apuntà que havien estat pioners en sol·licitar el reconeixement públic de la figura de l’Antoni Gutiérrez Díaz. Manifestà que la Generalitat li havia atorgat la medalla d’or i ja en aquell acte persones diverses (els expresidents Pujol i Maragall entre ells) havien parlat en clau humana i política de l’Antoni Gutiérrez Díaz.*

*Recordà que va liderar el primer partit polític en contra del franquisme i que Premià de Mar va formar part de la seva vida en tant que era la seva població d’origen amb la que, encara que esporàdicament, va continuar tenint contacte, i el definí com un lluitador per les llibertats socials dels catalans i els drets de Catalunya.*

*Considerà que aquest reconeixement era de justícia i que era un gran dia per a Premià de Mar, tot agraint al Consistori la rapidesa i predisposició al reconeixement.*

*El portaveu del grup municipal PSC, Sr. Esteban, es mostrà també a favor de la moció per entendre que era una proposta encertada donada la trajectòria en la política i en la vida social de l’Antoni Gutiérrez Díaz.*

*El tinent d’alcalde i portaveu del grup municipal d’ERC, Sr. Anton, recordà que ja en el seu dia el grup municipal d’ERC va donar suport a la proposta i considerà que s’estava donant un exemple d’unitat política de l’Ajuntament de Premià de Mar en aquest tema.*

*El tinent d’alcalde i portaveu del grup municipal CiU, Sr. Plubins, manifestà també el suport del seu grup a la moció indicant que es tractava d’una persona a la que havia conegut personalment i recordà que destacava ja quan estaven a l’Assemblea de Catalunya concloent que havia estat molt bon defensor dels drets nacionals de Catalunya.*

*La portaveu del grup municipal PP, Sra. Juvé, manifestà que votaria en contra de la moció no tant per la persona en si, sinó pel fet que es tractava d’una persona que sempre havia viscut fora de Premià de Mar, per la qual cosa considerà adient atorgar el seu nom a un carrer o col·locar una placa però no nomenar-lo fill predilecte del municipi.»*